還吳長文舍人詩卷
作者：梅堯臣
朝代：宋

paragraphs: 松液化茯苓，又因爲琥珀。
遇物必得形，毛髮曾不隔。
君子亦豹變，其文蔚可覿。
今者逢吳侯，滿腹貯經籍。
噴吐五色霓，自堪垂典冊。
詩教始二南，皆著賢聖跡。
後世竟翦裁，破碎隨刀尺。
我輩强追倣，畫龍成蜥蜴。
有唐文最盛，韓伏甫與白。
甫白無不包，甄陶咸所索。
侯初守二郡，山水多助益。
升高觴嘉賓，賦筆速鷹翮。
葺書成大軸，許我觀琮璧。
真物固易辨，恨無百金易。
借從懷袖歸，誦玩廢朝夕。
譬如遊國都，惝怳失阡陌。
苦吟三十年，所獲唯巾幗。
豈比夸受降，甲齊熊耳積。
重見元和風，珠玉敵海舶。
自慙寒餓爲，何張空避席。